HU Az Európai Unió Hivatalos Lapja L 34/5

A BIZOTTSÁG 101/2009/EK RENDELETE

(2009. február 3.)

az 1800/2004/EK rendeletnek a Cycostat 66G takarmány-adalékanyag engedélyezésének feltételei tekintetében történő módosításáról

(EGT-vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikke (3) bekezdésére,

mivel:

(1) A robenidin-hidroklorid 66 g/kg (a továbbiakban: Cycostat 66G) adalékanyagot, amely az engedély jogosultjához, az Alpharma (Belgium) BVBA-hoz kapcsolódik, és a kokcidiosztatikumok és egyéb gyógyászati anyagok csoportjába tartozik, a 70/524/EGK tanácsi irányelvvel (2) összhangban adott feltételek mellett engedélyezték. Az 1800/2004/EK bizottsági rendelet (3) az említett adalékanyagot hízócsirkékhez, pulykákhoz és hízónyulakhoz való felhasználásra tíz évig engedélyezte. Erről az adalékanyagról mint meglévő termékről az 1831/2003/EK rendelet 10. cikkével összhangban értesítést küldtek. Mivel az említett rendelkezésben előírt valamennyi információ beérkezett, a Bizottság felvette az adalékanyagot a takarmány-adalékanyagok közösségi nyilvántartásába.

(2) Az 1831/2003/EK rendelet lehetővé teszi, hogy az adalékanyag engedélyét az engedély jogosultjának kérésére az Európai Élelmiszerbiztonsági Hatóság (a továbbiakban: hatóság) véleményét követően módosítsák. A Cycostat 66G engedélyének jogosultja, az Alpharma (Belgium) BVBA kérelmet nyújtott be, amellyel a hízócsirkék és pulykák tekintetében maximális maradékanyag-határérték (MRL) bevezetésével és a várakozási idő módosításával az engedély feltételeinek megváltoztatását javasolja a hatóság értékelése mellett. Ezzel egyidejűleg a kérelem alátámasztásához szükséges adatokat is benyújtotta.

(3) 2008. szeptember 16-án elfogadott véleményében (4) a hatóság biztonsági megfontolások alapján arra a következtetésre jutott, hogy a hízócsirkék esetében nincs szükség várakozási idő megállapítására, így MRL-ekre sem. Ugyanerre a következtetésre jutott a pulykákkal kapcsolatban is. Azokra az esetekre azonban, amikor maximális maradékanyag-határértékek szükségesek, értékeket javasolt. Szintén javasolta, hogy maradjon fenn az ötnapos várakozási idő, hogy el lehessen kerülni a Cycostat 66G-vel kezelt szárnyasból származó ehető szövet mellékízeit.

(4) A fogyasztók nagyfokú biztonságának szavatolása és a Cycostat 66G helyes használatának jobb ellenőrzése érdekében indokolt a hatóság által javasolt maximális maradékanyag-határértékeket meghatározni. A hús elfogadható érzékszervi tulajdonságainak fenntartása érdekében meg kell tartani az ötnapos várakozási időt.

(5) Az 1800/2004/EK rendeletet ezért ennek megfelelően módosítani kell.

(6) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A RENDELETET:

1. cikk

Az 1800/2004/EK rendelet melléklete helyébe e rendelet mellékletének szövege lép.

2. cikk

Ez a rendelet az Európai Unió Hivatalos Lapjában történő kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2009. február 3-án. a Bizottság részéről Androulla VASSILIOU a Bizottság tagja

(1) HL L 268., 2003.10.18., 29. o.

(2) HL L 270., 1970.12.14., 1. o.

(3) HL L 317., 2004.10.16., 37. o.

(4) Scientific Opinion of the Panel on Additives and Products or Substances used in Animal Feed (FEEDAP) on a request from the European Commission on a proposal for Maximum Residue Limits the withdrawal period for Cycostatfor 66G for chickens for fattening and turkeys for fattening. (A takarmányban használt adalékanyagokkal és termékekkel vagy anyagokkal foglalkozó tudományos testületnek (FEEDAP) a Bizottság kérésére aktualizált szakvéleménye a maximális maradvány-határértékek javaslatáról, valamint a hízócsirkéknél és hízópulykáknál alkalmazott Cycostatfor 66G tekintetében megállapított várakozási időszakról). The EFSA Journal (2008), 798., 1–15. o.